Minulý týždeň Slovensko obletela správa o obvinení ďalšieho expolitika, bývalého ministra za stranu Most-Híd Gábora Gála. V jeho najnovšej kauze sa spomína aj oligarcha Martin Kvietik a známa postava z prípadu Dobytkár.
Podľa policajného uznesenia o obvinení ľudí z tejto kauzy sa celý príbeh začína v roku 2017 pri firme Medzičiližie, a. s. podnikajúcej v regióne Žitného ostrova.
Táto akciovka si chcela od Slovenského pozemkového fondu (SPF) prenajať poľnohospodársku pôdu vo viacerých katastroch v okolí Dunajskej Stredy. V SPF mal spomínaný nájom bezproblémovo "vybaviť" právnik Ján Gajan spolu so svojím pomocníkom Gustávom Paliderom. Gajan je svedkom – kajúcnikom – aj v iných prípadoch týkajúcich sa korupcie v SPF, ale najmä v pomerne známom prípade Dobytkár.
Od človeka konajúceho v prospech spomínanej firmy si mal Palider podľa zistení polície vypýtať 240-tisíc eur. Bola to suma na základe akéhosi sadzobníka úplatkov, v ktorom bola štandardná taxa za vybavenie takého nájmu 200 eur za každý hektár pôdy. V prípade firmy Medzičiližie išlo o 1200 hektárov pôdy. Suma úplatku mala byť rozdelená rovným dielom pre Radu pozemkového fondu (ktorá schvaľuje žiadosti) a vedenie SPF.
Súboj o pozemky
O rovnaké pozemky ako spoločnosť Medzičiližie však mala záujem aj firma Carrot SK, v ktorej podľa výpovedí svedkov mal mať skrytý podiel aj Gábor Gál, vtedy poslanec za stranu Most-Híd. Keďže vedenie SPF si mali podľa policajného obvinenia rozdeliť v tom období koaličné strany SNS a Most-Híd, nastal konflikt.
Napriek tomu, že nájom pre firmu Medzičiližie rada fondu už schválila, tak vedenie fondu, konkrétne námestník Boris Brunner túto zmluvu podpísať odmietol. Brunner ako číslo dva vo vedení fondu bol nominovaný stranou Most-Híd.
"Zo strany Borisa Brunnera prišlo k znefunkčneniu SPF tým, že odmietal podpísať akékoľvek záležitosti. O uvedené ho požiadal Gábor Gál, nakoľko nemal z pôsobenia SPF toľko výhod a benefitov, ako očakával, a SNS ich mala výrazne viac a táto situácia sa vyhrotila na tejto záležitosti prenájmov pozemkov pre Medzičiližie, a. s., kde nastal priamy rozpor medzi záujmami Kvietika, ktorý hájil záujmy SNS, a Gábora Gála," povedal pri výsluchu právnik Gajan.
Keďže vybavovači Gajan a Palider boli ochotní pre klienta za riešenie patovej situácie štedro zaplatiť, podľa uznesenia sa stretli s Brunnerom osobne. Ten však zmluvu blokoval a navrhol priame stretnutie Gála a Martina Kvietika, pre ktorého šedú činnosť v SPF Gajan s Paliderom zabezpečovali.
"Brunner svedkovi (Gajanovi) navrhol, aby sa s Gálom stretol osobne on alebo Kvietik. Po dohode s Kvietikom sa svedok stretol s Gálom sám a stretnutie dohodol Brunner, nakoľko Kvietik sa s Gálom stretnúť nechcel," uvádza polícia v obvinení.
Úplatok na Bratislavskom hrade
Gajan sa s Gálom podľa textu uznesenia stretli priamo v Gálovej poslaneckej kancelárii. Podľa výpovedí svedka Gajana si mal Gál vyžiadať za odblokovanie SPF 50-tisícový úplatok. Žiadal aj rozdelenie nájmu pozemkov na Žitnom ostrove tak, aby časť z nich dostala do prenájmu aj "jeho" firma Carrot SK. Takisto mal mať záujem aj o dva poľovné revíry, keďže ich prideľovanie malo byť pod taktovkou SNS, resp. Martina Kvietika.
"Pán Gál mal už úvod od Brunnera, a teda bol priamy a jasne vysvetlil, že trvá na tom, že oblasť Medzičiližia, čo je juh Slovenska, kde hospodári aj Carrot SK, dostala do nájmu táto spoločnosť. Gál sa odvolával aj na povolebné dohody, rozdelenie funkcií a kompetencií, v rámci ktorých strana Most-Híd mala participovať aj na neoficiálnych výnosoch činnosti SPF, čo sa však podľa Gála nerealizovalo. Gál uviedol, že by chcel okrem získania nájmu aj nejakú finančnú kompenzáciu za doterajšiu činnosť, ktorú Gál vyšpecifikoval na 50-tisíc eur a zároveň uviedol, že by chcel získať alebo mať podporu pri získaní nejakých poľovných revírov," povedal policajtom Gajan.
Po tomto stretnutí sa mali rozbehnúť rokovania medzi "súperiacimi" firmami Medzičiližie a Carrot SK – na konci sa firmy dohodli na rozdelení pozemkov. Podľa výpovedí svedkov mal Gál prebrať 50-tisícový úplatok v hotovosti priamo vo svojej poslaneckej kancelárii na Bratislavskom hrade. Podľa Gajana sa to udialo približne v čase, keď mal byť vymenovaný za ministra spravodlivosti. Okrem toho mal dostať od Štátnych lesov do nájmu aj poľovné revíry.
Na základe týchto operácií došlo k odblokovaniu SPF – námestník Brunner začal znovu podpisovať viaceré zmluvy, ktoré čakali na podpis. Úplatok 50-tisíc eur mal podľa polície pochádzať z provízií, ktoré za kladné rozhodnutia SPF údajne inkasoval oligarcha Kvietik.
Gál obvinenia odmieta a považuje ich za výmysly: "Ešte minulý týždeň mi poštou bolo doručené uznesenie o vznesení obvinenia. Predmetné uznesenie v súvislosti s mojou osobou sa absolútne nezakladá na pravdivých informáciách. Nie je to prvýkrát, keď o mne kolovali rôzne informácie od takzvaných kajúcnikov, ktoré sa po riadnom prešetrení potvrdili ako vymyslené," povedal pre TASR minulý týždeň exminister spravodlivosti.
Matečná si to tak nepamätá
Problém blokovania SPF mala dokonca riešiť podľa svedeckej výpovede Adriany Šklíbovej – vtedajšej šéfky SPF – aj ministerka pôdohospodárstva Gabriela Matečná. Tá však napriek stretnutiam s Gáborom Gálom nedosiahla úspech a fond zostával blokovaný námestníkom Brunnerom.
"O tomto probléme svedkyňa informovala aj ministerku Matečnú, kde ju prosila pred Vianocami v roku 2017 o stretnutie, ktoré sa uskutočnilo a na ktorom ju prosila o súčinnosť, aby to riešila s pánom Gálom, ktorý nominoval pána Brunnera na pozíciu námestníka GR SPF. Ona osobne sa stretla s pánom Brunnerom, ale bez výsledku a riešila to aj s ministrom p. Gálom, o čom ma informovala," uvádza sa pri výpovedi Adriany Šklíbovej.
Bývalá ministerka Matečná však pred políciou poprela, že by takúto kauzu riešila a trvala na tom, že SPF nebol vôbec v jej kompetencii a s Gálom sa stretávala len raz týždenne na rokovaní vlády.
Polícii sa podarilo okrem svedeckých výpovedí získať aj niektoré dokumenty z Gálovej korešpondencie, keď bol poslancom v NR SR. Nachádzalo sa tam niekoľko spisov týkajúcich sa SPF, ktoré boli označené ako "urgentné". Podľa výpovedí svedkov sa takto označovali zmluvy, pri ktorých došlo k zaplateniu úplatku za kladné vybavenie.
Pozemkových káuz je viac
V uplynulých mesiacoch sa polícia intenzívne venovala vyšetrovaniu korupčných káuz v súvislosti s SPF. Doteraz sú známe štyri rôzne akcie zamerané na tento štátny úrad. Ide o akcie Terra, Zemepán, Feudál a Latifundista.
Zadržali pri nich Martina Kvietika, Jána Gajana, ale aj bývalé šéfky úradu Adriánu Šklíbovú a Gabrielu Bartošovú. V najnovšom prípade došlo aj k obvineniu Borisa Brunnera. Ten mal vystupovať aj v kauze rozsiahlej reštitúcie pre francúzskeho občana, ktorú polícia stále vyšetruje.
Redakcia sa snaží získať reakcie osôb spomenutých v článku.